ร้านนี้อยู่แถวๆ แบงค์ชาติเลยจ้ะ เป็นร้านอาหารเวียดนามที่เปิดมาหลายปีแล้วนะ คืออ่านเจอในรีวิวเนี่ยแหละ เลยมาลองซะหน่อย

พอเข้ามาในร้านพนักงานก็ต้อนรับอย่างยิ้มแย้ม เอาเมนูมาวาง ตอนแรกกะว่าจะรอเพื่อน เปิดเมนูไปมา สั่งซะเลย 55

- แหนมเนืองห่อสำเร็จ: 75 บาท กลายเป็นวัฒนธรรมไปแล้วว่ามาร้านอาหารเวียดนาม ต้องมองหาเมนูแหนมเนืองก่อน ของร้านนี้มีสองแบบ คือแบบให้มาห่อเอง กับอีกแบบคือห่อมาให้เสร็จสรรพ เลยเลือกแบบห่อสำเร็จมา เพราะกินง่ายดี เมนูนี้เหมาะกับผู้ชายๆ ที่ไม่ชอบกินอาหารให้มือเปื้อนนะ อยากบอกว่าน้ำจิ้มแหนมเนือง อร่อยสุดๆ คือเนื้อจะดูข้นๆ กว่าของร้านอื่นๆ ที่เคยกิน
- ปอเปี๊ยะทอด: 60 บาท อันนี้อร่อย (สั่ง 3 จานเลย) มาแบบชิ้นใหญ่ แต่หั่นมาพอดีคำแล้ว เพิ่งรู้ตอนมากินร้านนี้แหละ ว่าเวลากินปอเปี๊ยะทอดให้อร่อย ต้องเอามาห่อผัก ราดน้ำจิ้ม แล้วพอกินเข้าไปจะรสชาติกลมกล่อมพอดีๆ แล้วชอบผักร้านนี้มาก คือสดมากจริงๆ กินผักเข้าไปเยอะมากกกกกกกก
(เห็นว่าร้านนี้เค้าปลูกผักเองด้วยนะ น้องพนักงานเอาอัลบั้มสวนผักมาให้ดูด้วย ^^)
- ข้าวเกรียบปากหม้อ : 85 บาท แป้งที่ใช้ห่อนุ่มดีนะ แล้วใส่หมูสับให้เยอะมาก หมูสับไม่ผสมมันหมูด้วย กินเข้าไป ไม่เลี่ยนเลย ชอบแป้งสุดๆ นุ่มมาก กินกับหอมเจียว อร่อยดี
- ข้าวเกรียบงา: 40 บาท อันนี้เห็นคนที่มารีวิวในวงในเค้าสั่ง เลยสั่งตาม 555+ ก็กินเพลินๆ ดีนะ
- ส้มตำปลากรอบ: 85 บาท ชอบเมนูนี้ด้วย (ปกติเป็นคนชอบส้มตำอยู่แล้ว) เพิ่งรู้ว่าเวียดนามก็มีส้มตำนะ แตกต่างจากส้มตำของไทยตรงที่ เค้าใส่กะปิลงไปด้วย ตอนยกมาเสิร์ฟดูสีเข้มๆ ก็แอบกลัวเหมือนกัน แต่พอกินเข้าไปแล้วอร่อยดี ปลากรอบทำให้ส้มตำอร่อยขึ้นอีกด้วย ใครไปกิน ควรสั่งเมนูนี้ แนะนำๆ
- น้ำตะไคร้: 20 บาท หอม อร่อย ปกติเป็นคนกินน้ำน้อย แต่วันนั้นกินน้ำตะไคร้ไปสามแก้ว โอ้ววว
- กล้วยหอมทอด: 60 บาท ชอบอันนี้ด้วย อร่อยดี ทอดมาแบบพอดีๆ ไม่อมน้ำมัน โรยด้วยน้ำผึ้งกับไอซิ่ง เลิฟฟฟ

การเดินทาง ง่ายมาก ร้านอยู่ใกล้ๆ กับธนาคารธนาคารแห่งประเทศไทย อยู่ตรงข้ามกับวัด(จำชื่อวัดไม่ได้ แหะๆ) ใครไปไม่ถูกแนะนำให้โทรหาที่ร้านเลยจ้ะ

